Bejaarde vrou in haar huis in Napier vermoor | Netwerk24
Deur Maygene de Wee 11 September 2020 18:06
Rosalie Reed Foto: Verskaf
Mike Reed van De Kock-straat in Napier is Donderdag net gou winkel toe. Toe hy omstreeks 12:05 terugkom, het hy sy vrou, Rosalie (73), bebloed en dood op die kombuisvloer van hul huis aangetref. Sy is vermoor.
Drie inwoners van Napier is in die ure ná die moord vir ondervraging deur die polisie ingeneem, maar twee van die mans is volgens kol. Andrè Traut, polisiewoordvoerder, ná ondervraging laat gaan.
Die derde man word nog op 'n aanklag van moord aangehou en sal Maandag in die landdroshof in Bredasdorp verskyn.
Ingeligte bronne in die dorp sê die aanvallers het oor die agterste heining van die eiendom gespring en Reed is vermoedelik in die kombuis oorrompel en doodgeslaan.
Die mense sê die egpaar het hout verkoop en die aanvallers het vermoedelik gedink hulle het geld in die huis.
Traut het gesê die oorsaak van haar dood is nog nie bekend nie.
Inwoners van Napier wou Vrydag nie 'n woord oor die moord rep nie.
Ivan Boshoff, woordvoerder van die plaaslike gemeenskapspolisiëringsforum, het navrae na die polisie verwys. By die polisiekantoor self is alle navrae na die provinsiale kommunikasiekantoor verwys.